דון ג'ונסון

**דוני וויין "דון" ג'ונסון** (באנגלית: **Donnie Wayne "Don" Johnson**; נולד ב-15 בדצמבר 1949) הוא שחקן קולנוע וטלוויזיה ומוזיקאי אמריקאי זוכה פרס גלובוס הזהב לשחקן הטוב ביותר בסדרת דרמה על תפקידו בסדרה "מיאמי מחלק מוסר". התפרסם בנוסף ככוכב הסדרה המשטרתית "נאש ברידג'ס" אותה הפיק.

## ביוגרפיה
נולד בעיירה פלאט קרייק שבמיזורי, בנם של נל וויין פרד ג'ונסון. הוא למד באוניברסיטת קנזס.

### קריירת משחק
ג'ונסון החל את דרכו כשחקן קולנוע בסרטים קטנים כמו "the harrad experiment" של טד פוסט, "החזרה למחוז מאקון" ו"זכריה".

זכה להתפרסם בפעם הראשונה בשנת 1975 בזכות התפקיד הראשי של הצעיר ויק בדרמה הקומית הבדיונית "ילד והכלב שלו", וזכה על הופעתו בפרס סאטורן, אותו חלק עם כוכב הקולנוע ג'יימס קאן, אך תפקידו בסרט לא קידם אותו למעמד של כוכב קולנוע.

ג'ונסון זכה להצלחה ולפרסום באמצע שנות ה-80 של המאה ה-20 לאחר שלוהק לתפקיד הראשי של סדרת דרמת הפשע "מיאמי מחלק מוסר" בתור השוטר הסמוי ג'יימס "סוני" קרוקט. הוא שיחק בסדרה במשך חמש עונות וזכה בשנת 1986 בפרס גלובוס הזהב לשחקן הטוב ביותר בתפקיד דרמטי.

ג'ונסון חזר מעט לתודעה כשחקן קולנוע בשנות ה-90 בזכות תפקידים בסרטים "הרלי דייווידסון ואיש המרלבורו" בתור הבוקר איש המרלברו, "גביע הפח" בתור שחקן הגולף המקצוען דייוויד סימס, "חטא על פשע" של סידני לומט בתור הפלייבוי המואשם דייוויד גרינהיל, "נקודה חמה" של דניס הופר ו"דאד באנג" של ג'ון פרנקנהיימר.

את מרב הפרסום שלו בשנים אלו גרף ג'ונסון בזכות סדרת המשטרה אותה הפיק "נאש ברידג'ס".הוא שיחק בתפקיד הראשי של הבלש נאש ברידג'ס לצידו של הקומיקאי צ'יץ' מארין במשך כשש עונות בהן זכתה הסדרה להערצה ולהצלחה רבה. כשמונה שנים לאחר שהסדרה ירדה תבע ג'ונסון את חברות ההפקה של הסדרה בטענה שחלק מהרווחים הגדולים של הסדרה מעולם לא חולקו לו. בשנת 2010 הוחלט ע"פ החלטת בית המשפט העליון של לוס אנג'לס שג'ונסון יקבל סכום של 51 מיליון דולרים.

בשנת 2010 הופיע בסרט הפעולה של רוברט רודריגז "מצ'טה" בתפקיד קצין המשמר האזרחי ון ג'קסון.

ב-2011 שיחק בקומדיה "באקי לארסון: נולד להיות כוכב" בתור המפיק מיילס דיפ אצלו עובד שחקן הפורנו באקי לארסון.

בשנת 2012 השתתף בסרטו המצליח של קוונטין טרנטינו "ג'אנגו ללא מעצורים" בתפקיד ספנסר "ביג דדי" בנט, בעל אחוזת העבדים.

### מוזיקה
ג'ונסון הוציא לקראת סוף שנות ה-80 שני אלבומי פופ "Heartbeat" ו"Let It Roll" שזכו להצלחה יחסית. הסינגל "Heartbeat" זכה להשמעות רבות ודורג במקום החמישי במצעד הפזמונים של "בילבורד הוט 100" של שנת 1986.

### חיים אישיים
ג'ונסון נישא חמש פעמים לארבע נשים. הוא ניהל מערכת יחסים ארוכת טווח ומתוקשרת עם כוכבת הקולנוע מלאני גריפית' לה היה נשוי פעמיים. מנישואיו לגריפית' נולדה בתו, הדוגמנית והשחקנית דקוטה ג'ונסון.

בשנת 1999 נישא בפעם הרביעית בחייו לקלי פייגר, מורה במקצועה. לג'ונסון ולפייגר שני בנים ובת אחת ביחד.

לג'ונסון בן נוסף, השחקן ג'סי ג׳ונסון ממערכת יחסים שניהל עם השחקנית פאטי ד'ארבנוויל.

נגד ג'ונסון הוגשו שתי תביעות בגין הטרדה מינית בשנים 1997 ו-2001. התביעות בוטלו.

ג'ונסון זכה בשנת 1996 לכוכב על שמו בשדרת הכוכבים של הוליווד.

## פילמוגרפיה
* זכריה (1971)
* החזרה למחוז מאקון (1975)
* ילד והכלב שלו (1975)
* מלאני (1982)
* ג'י. איי. ג'ו (1987)
* ריקוד המתוקות (1988)
* דאד באנג (1989)
* נקודה חמה (1990)
* גן עדן (1991)
* הרלי דייווידסון ואיש המרלבורו (1991)
* נולדה אתמול (1993)
* חטא על פשע (1993)
* גביע הפח (1996)
*שלום ולא להתראות (1998)
* מילת כבוד (2003)
* מונדנס אלכסנדר (2007)
* מצ'טה (2010)
* להתאהב ברומא (2010)
* אורגיה כמו פעם (אנ') (2011)
* באקי לארסון: נולד להיות כוכב (2011)
* ג'אנגו ללא מעצורים (2012)
* האישה האחרת (2014)
*אלכס מוונציה (2014)
*קר ביולי (2014)
* מהומה באגף 99  (2017)
* מועדון הספר הטוב (2018)
* עם הגב לקיר (2019)
*המשימה (2019)
*רצח כתוב היטב (2019)
**High Heat (2022)*
**A Little White Lie* (2023)
*מועדון הספר הטוב: הפרק הבא (2023)
**The Collective (2023)*
*רבל רידג' (אנ') (2024)
**Unit 234: The Lock Up* (2024) - גם מפיק בפועל

### טלוויזיה
* מיאמי מחלק מוסר (1984–1989)
* נאש ברידג'ס (1996–2001)
*פשוט משפטי (2006-2005)
*על הפנים (2010–2012)
*מצאת החמה עד צאת הנשמה: הסדרה (2014)
*זהב שחור (אנ') (2015)
* סדרה של צרות (2017)
*אישור מחלה (2017)
*מאל איי לוגאס (2018)
*השומרים (2019-הווה)
*קינן (2021–2022)
*ד"ר אודיסיאה (2024–2025)

## קישורים חיצוניים

קטגוריה:בוגרי אוניברסיטת קנזס
קטגוריה:שחקני קולנוע וטלוויזיה אמריקאים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:זוכי פרס גלובוס הזהב: טלוויזיה: שחקן ראשי בדרמה
קטגוריה:זוכי פרס סאטורן לשחקן ראשי בקולנוע
קטגוריה:אמריקאים שנולדו ב-1949